বসিরহাটে সিভিক ভলান্টিয়ারকে বেধড়ক মারধর, ভিডিও ভাইরাল, গ্রেফতার ৩

ওয়েব ডেস্ক: সিভিক ভলান্টিয়ারকে (Civic Volunteer) সন্দেহের বশে গণপিটুনির পর তাঁর ভিডিও ভাইরাল করার অভিযোগ। ঘটনা উত্তর ২৪ পরগণার (North 24 Parganas) বসিরহাট মহকুমার নেজাট থানার সেহারা গ্রাম পঞ্চায়েতের নিত্য বেরিয়া গ্রামের। আহত সিভিক ভলান্টিয়ারের স্ত্রীর অভিযোগের ভিত্তিতে ৩ জনকে গ্রেফতার করেছে পুলিশ।

সূত্রের খবর, পেশায় সিভিক ভলান্টিয়ার প্রশান্ত জানা নেজাট থানায় কর্মরত। তাঁর বাড়ি সেহারা গ্রামে। গত ২৯ শে জুলাই মঙ্গলবার রাতে তিনি একটি ঘটনায় নিত্য বেরিয়া গ্রামে গেলে ঘরের অন্ধকারে এক মহিলাকে উত্ত্যক্ত করছে এই সন্দেহে তাঁকে ধরে গ্রামের কিছু লোক ঘরের মেঝেতে ফেলে বেধড়ক মারধর করে। এমনকি মারধরের ভিডিও তুলে ভাইরাল করার কথাও বলে তারা। রাতারাতি সেই ভিডিও ভাইরালও হয়ে যায়।

আরও পড়ুন: জলঙ্গিতে ফের প্রকাশ্যে তৃণমূলের গোষ্ঠীকোন্দল

মারধরের ঘটনা জানাজানি হতেই ঘটনাস্থলে নেজাট থানার পুলিশ পৌঁছে আহত সিভিক ভলান্টিয়ারকে উদ্ধার করে আশঙ্কজনক অবস্থায় তাঁকে বসিরহাট স্বাস্থ্য জেলা হাসপাতালে ভর্তি করে। তাঁর শরীরে একাধিক আঘাতের চিহ্ন রয়েছে। মাথায় সিটি স্ক্যান করা হয়েছে। ঘটনার জেরে আহত সিভিক ভলান্টিয়ারের স্ত্রী মালতি জানা অভিযুক্তদের বিরুদ্ধে খুনের অভিযোগ তুলে নেজাট থানায় অভিযোগ দায়ের করেন। অভিযোগের ভিত্তিতে পুলিশ ৩ অভিযুক্তকে গ্রেফতার করে। তাদের নাম গোপাল পাত্র, প্রশান্ত প্রধান ,অসীম মন্ডল। তারা নিত্য বেরিয়া গ্রামের বাসিন্দা। বৃহস্পতিবার তাদের বসিরহাট মহকুমা আদালতে (Basirhat Subdivisional Court) তোলা হয়েছে।

দেখুন অন্য খবর